Donald Trump on aiemmin kutsunut tietovuotaja Edward Snowdenia muun muassa ”vakoojaksi, joka pitäisi teloittaa”.

Yhdysvaltojen keräämien tietojen mukaan Venäjä harkitsee tietovuotaja Edward Snowdenin luovuttamista Yhdysvaltoihin ”lahjaksi” maan tuoreelle presidentille Donald Trumpille, NBC uutisoi. Uutiskanavan lähteenä on viranomainen, joka on nähnyt useita asiaa koskevia tiedusteluraportteja.

Myös toinen lähde tiedusteluyhteisöstä vahvistaa tiedot venäläisten käymistä keskusteluista. Lähteen mukaan tietoja on kerätty Trumpin virkaanastujaisten jälkeen.

Snowdenin asianajaja Ben Wizner kommentoi tietoja sanoen, ettei hän tai hänen päämiehensä ole saanut mitään viitteitä mahdollisesta luovutuksesta. Snowden itse sanoi Twitterissä tietojen todistavan, ettei hän tehnyt yhteistyötä Venäjän kanssa vuotaessaan huippusalaisia asiakirjoja lehdistölle.

– Mikään maa ei vaihtaisi pois vakoojaa, koska muut pelkäisivät olevansa seuraavia.

” Finally: irrefutable evidence that I never cooperated with Russian intel. No country trades away spies, as the rest would fear they're next. https://t.co/YONqZ1gYqm— Edward Snowden (@Snowden) 10. helmikuuta 2017

Jos twiitti ei näy oikein, voit katsoa sen täältä.

Valkoinen talo ei ole kommentoinut tietoja ja Kremlin tiedottaja Dmitri Peskov sanoi puheiden Snowdenin paluusta Yhdysvaltoihin olevan ”hölynpölyä”.

Pitkä vankeustuomio uhkaa

Yhdysvaltain keskustiedustelupalvelu CIA:n entinen johtaja Michael Morell kirjoitti tammikuussa turvallisuus- ja tiedusteluasioihin keskittyvässä The Cipher Brief -julkaisussa, että Snowdenin luovutus olisi ”täydellinen virkaanastujaislahja” Venäjältä Trumpille.

Hieman tämän jälkeen kuitenkin uutisoitiin, että Snowdenin oleskelulupaa oli pidennetty Venäjällä ”muutamalla vuodella”.

Snowdenia uhkaa vähintään 30 vuoden vankeustuomio Yhdysvalloissa tietovuodoistaan. Vuonna 2013 Snowden luovutti Yhdysvaltain turvallisuusviraston NSA:n salaisia tietoja lehdistölle. Tiedot toivat julkisuuteen Yhdysvaltojen vakoilutoiminnan yksityiskohtia.

Trump kritisoi Snowdenia tietovuotojen jälkeen kutsuen tätä muun muassa ”petturiksi” ja ”vakoojaksi, joka pitäisi teloittaa”.

” ObamaCare is a disaster and Snowden is a spy who should be executed-but if it and he could reveal Obama's records,I might become a major fan— Donald J. Trump (@realDonaldTrump) 30. lokakuuta 2013

Jos twiitti ei näy oikein, voit katsoa sen täältä.

” Snowden has given serious information to China and Russia-anyone who thinks otherwise is a dope! He is a traitor who fled-he knew the crime!— Donald J. Trump (@realDonaldTrump) 11. heinäkuuta 2013

Jos twiitti ei näy oikein, voit katsoa sen täältä.